Il-Fondazzjoni tisħaq li d-dinjità u d-drittijiet tal-ġenituri prospettivi u tat-tfal futuri jixirqilhom l-aqwa forma ta’ protezzjoni soċjali u leġislattiva Il-Fondazzjoni Aditus saħqet li l-emendi proposti għal-Liġi dwar il-Protezzjoni tal-Embrijun għandhom jistennew sakemm issir onsultazzjoni fonda, onesta u inklussiva bil-għan li jittieħdu l-aħjar deċiżjonjiet. L-emendi proposti mill-Gvern qajmu diversi reazzjonijiet, min jaqbel u jgħid li l-liġi hija favur il-ħajja u min jgħid li l-emendi ma jirrispettawx id-drittijiet u d-dinjità tat-tarbija mhux imwielda, apparti mistoqsijiet oħra fuq id-donazzjoni tal-gamiti u l-kiri tal-ġuf. Fi stqarrija, il-Fondazzjoni li taħdem favur id-drittijiet tal-bniedem ħeġġet lill-Ministru għas-Saħħa biex jassigura li jkun hawn proċess ta’ konsultazzjoni inklussiva u talbitu jorganizza jew jiffaċilita diskussjonijiet pubbliċi u laqgħat ma’ dawk kollha involuti biex jiġu diskussi aspetti speċifiċi tal-abbozz propost. “Id-dinjità u d-drittijiet tal-ġenituri prospettivi u tat-tfal futuri jixirqilhom l-aqwa forma ta’ protezzjoni soċjali u leġislattiva u dan jista’ jkun assigurat biss jekk l-organizzazzjonijiet tas-soċjetà ċivili, il-professjonisti mediċi, l-akkademiċi u l-membri parlamentari jeżaminaw b’reqqa t-temi relevanti,” saħqet il-Fondazzjoni. L-emendi jneħħu d-diskriminazzjoni Dwar l-emendi, Aditus laqgħet il-fatt li koppji tal-istess sess se jkollhom aċċess għall-IVF u anke għall-fatt li se tkun introdotta d-donazzjoni tal-isperma u l-bajda tal-mara. Minkejja dan, il-Fondazzjoni xorta waħda saħqet li l-abbozz ma jistax ikun introdott kif qed ikun propost bħalissa, għax skontha, ċertu punti jqajmu tħassib serju fejn jidħlu d-drittijiet umani. Aditus imħassba dwar l-adozzjoni tal-embrijuni Aditus hija mħassba ħafna dwar il-proposta tal-Gvern li l-iffriżar tal-embrijuni jkun marbut mad-donazzjoni tal-embrijun jew inkella l-adozzjoni. Apparti kwistjonijiet etiċi u soċjali, il-Fondazzjoni uriet it-tħassib tagħha għall-fatt li din il-proposta tista’ titpoġġa fuq l-istess livell ta’ “adozzjoni sfurzata.” Jekk tidħol fis-seħħ il-liġi kif inhi, l-Awtorità tista' tagħti permess biex l-embrijuni ffriżati jmorru għall-adozzjoni jekk il-ġenituri tal-embrijuni ma jġeddux il-kuntratt ta' ħames snin ta' ffriżar jew jekk il-mara taqbeż it-43 sena. Saħqet li din il-proposta tista’ tkun qed tikser id-dritt tal-ġenituri li jiffurmaw familja, id-dritt għall-privatezza u tista’ twassal ukoll għal trattament “inuman,” fost oħrajn. Il-Fondazzjoni hija mħassba l-aktar minħabba l-kuntest li fih il-ġenituri se jkunu qed jieħdu d-deċiżjoni li jgħaddu l-embrijuni għall-adozzjoni jekk dawn ma jintużawx. Fi kliem Aditus, din id-deċiżjoni se tittieħed fi żmien ta’ ansjetà u stress u għaldaqstant jista’ jagħti l-kas li l-ġenituri prospettivi ma jkunux qed jifhmu dak li qed jaqblu miegħu. L-Awtorità tista' tassigura l-aqwa interess tal-ulied? Staqsew ukoll jekk l-Awtorità għall-Protezzjoni tal-Embrijuni hux se jkollha biżżejjed kompetenza li tiddeċiedi jekk persuni li jkunu se jaddottaw embrijun humiex “eliġibbli,” jew inkella għandhomx jitħallew jaddottaw. Tisħaq li l-adozzjoni għandha dejjem tpoġġi l-ewwel u qabel kollox l-aqwa interess tal-ulied. “Mhux ċerti kemm l-Awtorità għall-Protezzjoni tal-Embrijun u l-protocol,  li għadu mhux ippubblikat, jistgħu jiggarantixxu l-aqwa interess tal-embrijun adottat. 'Nuqqas ta' konsultazzjoni dwar il-kiri tal-ġuf' Qajmet ukoll diversi punti ta’ tħassib dwar il-kiri tal-ġuf, anke jekk b’mod altruwistiku. Il-fondazzjoni saħqet li l-kwistjonijiet etiċi u soċjali ta’ din il-proċedura ftit li xejn tqajmu waqt il-konsultazzjoni. Filwaqt li taqbel ma’ din il-proċedura, għax fi kliem il-Fondazzjoni tista’ tkun l-uniku mezz kif koppja jkollha t-tfal u filwaqt li taqbel ukoll mal-awtonomija fiżika u psikoloġika tal-mara, “l-esperjenza tagħna ma’ nisa vulnerabbli, emarġinati – fosthom nisa fqar, nisa involuti fil-prostituzzjoni, immigranti u nisa transgender – tgħallimna li għandna nkunu estremament kawti.” 'Aspetti tal-abbozz mhux ċari' Fuq nota aktar ġenerali, l-Aditus tinnota kif ċertu aspetti tal-abbozz mhumiex ċari fis-sinifikat, l-implikazzjonijiet u r-regolazzjoni tagħhom. “Huwa impossibbli li n-nazzjon japprova l-liġi daqstant importanti mingħajr ma tifhem dak li hu l-aktar importanti,” ittem tgħid il-Fondazzjoni Ma fhimx il-liġi tal-IVF? Agħfas hawn